Fl-ewwel tliet xhur ta' din is-sena, in-nefqa soċjali tal-Gvern żdiedet b'disa' miljun u seba' mitt elf ewro. Dan meta mqabbel mal-ewwel kwart tas-sena l-oħra. Skont statistika maħruġa mill-Uffiċċju Nazzjonali tal-Istatistika, l-NSO, iż-żieda fin-nefqa soċjali ġiet mill-ħlas ta' benefiċċji kontributorji, l-aktar fil-pensjonijiet. Fil-fatt bejn Jannar u Marzu li għadda, in-nefqa fil-benefiċċji kontributorji kienet ta' ħdax-il miljun u mitt elf ewro iżjed minn Jannar u Marzu tas-sena l-oħra. In-nefqa fil-benefiċċji mhux kontributorji bħal benefiċċju tal-qgħad, naqset b'miljun u nofs. Fl-ewwel kwart tas-sena, fejn daħlet fis-seħħ żieda oħra għall-pensjonanti permezz tal-Budget, intefqu disa' miljun u tliet mitt elf ewro aktar mill-istess perjodu tas-sena l-oħra. Il-bonus tal-Gvern għall-ħaddiema wkoll wassal għal żieda fin-nefqa soċjali ta' miljun u tliet mitt elf ewro aktar. Skont l-NSO, fl-ewwel tliet xhur ta' din is-sena l-aktar benefiċċju li minnu gawdew numru kbir ta' nies minn benefiċċji mhux kontributorji kien iċ-Children's Allowance. Fil-fatt minn dan il-benefiċċju gawdew aktar minn wieħed u erbgħin elf familja. Intant b'rabta ma' dawn ir-riżultati uffiċjali tal-NSO, fuq twitter il-Prim Ministru Robert Abela nnota wkoll kif f'dan l-ewwel kwart tas-sena, tlieta fil-mija inqas tan-nies kienu dipendenti fuq il-benefiċċji soċjali. Qal li bħala medja, minkejja l-pandemija, f'Malta, kull tlett ijiem, kien hemm persuna fuq l-assistenza soċjali li rnexxielha ma tibqax dipendenti fuqha. Dr Abela sejjaħ dan il-fatt bħala reżiljenza li se tibni prosperità ġdida f'pajjiżna.